Opettajat eivät tahdo, että digitaalisiin kellonaikoihin tottuneet nuoret joutuvat pähkäilemään kesken tärkeän koetilanteen, paljonko aikaa on vielä jäljellä.

Koulut hankkiutuvat Britanniassa nyt eroon analogisista seinäkelloista, koska teini-ikäiset eivät osaa paikallisen rehtorien liiton mukaan enää lukea analogisia viisareita.

Asiasta uutisoi brittilehti Telegraph, jonka mukaan perinteiset kellot korvataan digitaalisilla kelloilla tiloissa, joissa oppilaat tekevät peruskoulun päättökokeita sekä ylioppilastutkintoa vastaavia kokeita.

Koulujen johtajien yhdistyksen Association of School and College Leadersin pääsihteeri Malcolm Trobe sanoo lehdelle suuntauksen johtuvan siitä, että nuoret ovat tottuneet käyttämään digitaalisia kelloja.

– He ovat tottuneet tarkistamaan kellonajan puhelimistaan tai tietokoneiltaan.

Aiemmin rehtorina työskennellyt Trobe sanoo, että opettajat toivovat oppilaidensa olevan tärkeissä koetilanteissa mahdollisimman rentoina. Näin ollen perinteinen kello voi digitaalisen sijaan aiheuttaa tarpeetonta stressiä, jos ajan tulkitsemisen kanssa on vaikeuksia.

– Emme tahdo asettaa heitä siihen tilanteeseen, että he joutuvat viittaamaan ja kysymään kesken kokeen, paljonko aikaa on vielä jäljellä.